정조 2년
戊戌十月初十日辰時。上御熙政堂。大臣備局堂上引見入侍時。領議政金尙喆。左議政徐命善。右議政鄭弘淳。兼漢城判尹蔡濟恭。兼刑曹判書具善復。行戶曹判書具允鈺。行左參贊洪樂性。行右參贊李重祜。行兵曹判書李徽之。行副司直鄭光漢。禮曹判書金華鎭。開城留守兪彦鎬。行訓鍊都正李國賢。刑曹參判徐浩修。行都承旨洪國榮。行副司直鄭民始。大司諫金思穆。校理李泰永。右承旨尹冕東。假注書李度謙。事變假注書張至顯。記事官李信祜鄭東浚。以次進伏訖。尙喆曰。親行享禮。還宮之後。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。太廟享禮。自祼以後。諸執事誠意。每有懈惰之慮。先賢之言。古者七世之廟。間一日行祀。今則太廟享事。行於一夜之內。此是我國之禮。而古無此禮矣。古禮太廟祧主。奉安于夾室。而以夾室之窄。奉安于永寧殿。大享時不得親祭。於心甚不安矣。尙喆曰。永寧殿。自前無親享之例矣。上曰。領相年近七十。以將事時觀之。筋力可謂强健矣。命善曰。果如聖敎。其筋力甚好矣。上曰。臺諫推考傳旨。改書以頒乎。冕東曰。改書以頒矣。上曰。近日政院擧行。殆不成樣。臺諫違牌推考傳旨。豈可以竝只推書頒乎。命善曰。凡傳敎與擧條之出朝報。卽政院之責。而近來全不申飭。固已可悶。至於初五日所下傳敎。乃是治世之盛事。初七日所陳擧條。亦係朝臣之去就。而當出不出。終涉矇然。兩日坐直承旨及該房承旨。一倂罷職。以警日後。何如。上曰。依爲之。出擧條上曰。移屬宮人所供裁減事。以出朝報之意。言于左承旨。而尙不擧行者。極可怪也。允鈺曰。臣其時見左承旨。問以何不出朝報。則以爲。以出朝報之意。言于其日坐直承旨云矣。上曰。近日承旨。全不小心。凡於擧行。極爲稽緩。以動駕時事言之。侍衛皆不退。而承旨先爲出去。其外可駭之事。亦非一二。予以立賢無方之意。盡欲試用。而其所奉職。乃若此。豈不可悶乎。上曰。初五日初七日坐直承旨及該房承旨。一倂罷職。榻前定奪命書傳敎曰。行副司直鄭民始。承旨除授。先入侍後謝恩。上曰。對馬島告慶事。有所下敎矣。果出朝報耶。尙喆曰。已出朝報。而聖敎誠爲至當矣。然告訃則彼有銀貨之所費。故不先告訃。而只爲告慶。歷考近例。皆然矣。國榮曰。接慰官。雖不可不依例送之。而一番據理以詰。亦無妨矣。命書傳敎曰。前承旨徐有防敍用。承旨除授。尙喆曰。此慶尙監司李在簡災實分等狀啓也。巨濟等十三邑。置之稍實。晉州等二十二邑。置之之次。咸昌等三十六邑。置之尤甚。仍請面里分等。竝依此施行。以年事之慘歉。備陳大蠲恤大賑濟之道。而其一。本道私賑備荒帖價。穀十四萬六千石零。許令便宜取用事也。此專爲荒年救民之資。則宜無所靳惜。而不必一時盡許。先以七萬石劃給。若有所餘。自當還錄。如或不足。亦將加請。而帖價作穀。最有從前已驗之效。空名帖四千張。亦爲成送。使之從便補賑。何如。上曰。依爲之。尙喆曰。其一。該曹所給之災。太不髣髴。加請三萬結矣。以本道被災之最酷。今此所請。必不濫觴。民事方急。何可靳持。依此數準許。何如。上曰。依爲之。尙喆曰。其一。各邑尤甚面里中。新還停退及代捧事也。雖有昨年已行之例。今年尤甚邑。比昨年倍多。不可不參酌分數。尤甚邑尤甚面折半。之次邑尤甚面三分一。稍實邑尤甚面四分一。姑令停退。還穀代捧。亦許尤甚邑折半。之次邑三分一。稍實邑四分一。俾紓目前民力。何如。上曰。依爲之。尙喆曰。其一。昨年身布停退之類。又入於尤甚。今不可追徵。一依舊還例。仍爲停退事也。昨年停退之今年難捧。其勢誠然。許施。何如。上曰。依爲之。尙喆曰。其一。因今年麥事之告歉。牟作租四萬九千八百石。皆在尤甚邑。此與元還有異。不可一時竝督。姑爲停退。待明年還作本色事也。火穀旣若是失稔。則牟代還捧。勢難强督。使之依請擧行。何如。上曰。依爲之。尙喆曰。其一。統營立本穀二萬四千五百石。當此大殺之年。不當竝徵於窮民。以本錢收捧事也。該營錢還之弊。今方覆奏。而此非元還。不可竝督。今年則姑令依請施行。何如。上曰。依爲之。尙喆曰。其一。各山城所納還穀。竝姑捧留平倉事也。遠地輸納。最爲災歲民弊。依請許施。何如。上曰。依爲之。尙喆曰。其一。以今年綿凶之挽近所無。稅大同作木邑。俱是被災尤甚處。無論代捧與停退民情懸望。政在此云矣。綿災雖如此。田稅木。係是惟正之供。不可輕議。大同木代錢。曾或有例。尤甚邑所納。以錢代捧事。分付。何如。上曰。依爲之。尙喆曰。其一。奉化一邑。以六面小縣。其中三面。酷被水災。原田洞畓。永無形址。此三面。依昨年知禮例。限年降等免稅。當年條身布停退。結錢蠲減事也。斗邑三面。民事可矜。且有知禮已許之例。使之依此施行。何如。上曰。依爲之。尙喆曰。推奴徵債之限明秋防塞。定配罪人之勿定配所於尤甚邑。竝許施。何如。上曰。依爲之。出擧條尙喆曰。此洪忠監司李命植災實分等狀啓也。黃澗等十邑。置之尤甚。石城等三十七邑。置之之次。洪州等七邑。置之稍實。分等依狀請施行。所論諸條中。其一該曹所劃災七千四百結。萬無分排之道。加請一萬五千一百四十四結四十二負矣。本道左沿之被災。旣不尋常。毋怪其俵災之不足。今此道臣之所加請者。參量災實。必不濫觴。竝依所請許施。何如。上曰。依爲之。尙喆曰。其一。新還。尤甚邑三分二。之次邑折半。稍實邑三分一代捧事也。春後種糧之資。專係於捧糴之實不實。尤甚邑折半。之次邑三分一。稍實邑四分一。許令代捧。何如。上曰。依爲之。尙喆曰。其一毋論尤甚之次稍實邑。三軍門保米。及樂工保米奴貢米。竝請以錢代捧矣。諸軍門各衛門之米穀需用。專靠保米。勢難變通。此則置之。何如。上曰。依爲之。尙喆曰。其一。田稅大同木及各邑軍布。亦請純錢代捧矣。稅大同木代錢。有不可輕議。軍布代錢。亦難盡許。而災歲民事。不可不念。尤甚邑所納軍布。許令代錢。何如。上曰。惠堂之意。何如。國榮曰。湖西綿農。比他道。不無淺深之別。而況大同事面重大。不可輕許矣。上曰。依爲之。尙喆曰。其一。拯劣米之竝新舊停退。江都安興貢津移轉米及濟民倉穀仍留事也。災年遠輸。民弊可悶。依狀請許施。何如。上曰。依爲之。尙喆曰。軍保歲抄。隨得隨塡磨勘。勿令定限事及推奴徵債之限明秋禁防。定配罪人之勿定尤甚邑。竝許施。何如。上曰。依爲之。出擧條尙喆曰。此咸鏡監司趙㻐狀啓也。鏡城鍾城軍餉米。依前自該邑糶糴。使兵使檢察事。請令廟堂稟處矣。初因鏡城虛錄之弊。北兵使狀請。自兵營糶糴。故有所覆奏矣。昨年御史申應顯之書啓。自該邑依前糶糴事。旣有陳請。今者道臣所論。又如此。臣意則猶以銷刻爲慮。而左相之見。有異於臣。下詢處之。何如。上曰。大臣諸堂之意。何如。命善曰。民情若不至切悶。道臣豈如是盛陳。旣知其爲弊於民。則變通之頻數。有不暇恤。臣意則依前屬之本邑。似好矣。濟恭曰。兵營糶糴之際。爲小民莫大之弊。理勢之所必不免。旣知其弊。則斷然釐改。在所不已。何可以銷刻爲慮乎。國榮曰。銷刻小嫌。而民情。可見其難支矣。常年數百里轉輸之弊。已無可言。而若當歉歲。苟欲賙賑。則數百里外浮黃之類。安能致身而來哺乎。且移置兵營者。似是欲防外邑虛錄之意。而營裨之主張以後。亦豈無消融彌縫之弊乎。以此以彼。殊無意義。仍前糶糴於各該邑。似好矣。上曰。事苟當罷。何嫌銷刻。且於禁將所奏。亦有感發者。自今年爲始。依再昨年以前之例。自該邑糶糴事。分付。以爲北民息肩之道。可也。尙喆曰。兵營糶糴之後。倉餉虛實之比前如何。不可不察。趁此捧糴之時。分付道臣。發遣褊裨。反閱摘奸後。使之啓聞。何如。上曰。依爲之。出擧條尙喆曰。此統制使李敬懋狀啓也。與洪忠府使吳載熙。爲舅甥相避。請令廟堂稟處矣。三南水使之與統制使相避。在下當遞。卽法典所載。前亦有過改之例。洪忠水使吳載熙。許遞。何如。上曰。依爲之。出擧條上曰。今日有可開政之窠乎。國榮曰。兵批則有窠。而吏批無窠矣。上曰。新除授承旨蔡弘履申應顯李在學徐有防牌招。榻前定奪上曰。新除授承旨蔡弘履。今朝下直矣。及其未出去前。卽爲牌招。承旨房單子。使之卽爲書入。可也。賤臣傳命。上曰。龜城民人事。何以處之。濟恭曰。關西軍政。自古面里代定。而良民之避役者多端。一經風憲約正。皆免軍役。軍額則多。而良丁則絶無。故自面里。作契收斂。備納軍布。已成規例。猝難變通。此實有異於戶布。而今此民人之來訴。亦見民習之頑矣。上曰。此等事。外方民人上來時。必爲憑藉收錢之計矣。尙喆曰。然矣。濟恭曰。今若不嚴處。則後日。必有更爲上來之弊矣。尙喆曰。若復上來。則其時各別嚴治。押送本道。亦何難也。上曰。金海民漢。已發配耶。允鈺曰。已發配云矣。上曰。參判不參坐乎。浩修曰。同爲開坐。而發配時則不參矣。尙喆曰。卽見黃海監司徐有寧。水使李邦五狀啓謄報。則山東省金州府寧海縣漢人五名。漂到於長淵白翎鎭。而考其票文。見其問情。則果是商船之漂泊者。其中一人。先已物故於未漂來之前。載在船中。而渠輩情願。以其所騎船隻之體小腐傷。請由陸路回還。死者屍身。亦願燒火。賚灰以去云矣。渠輩之言旣如此。旱路還送。依願施行。燒火一事。亦令從其願。地方官眼同擧行。所着衣袴。依例造給。渠輩卜物之難以運致者。從厚折價以給。可以運致者。以刷馬次次替給。船隻如果不破。則發賣以給。果是無用。則彼人所見處。卽地燒火。渠輩回還之時。以本營譯學一人。遞付於沿路有譯學處。而如未及交付於謝恩使之行。則留待灣府。仍付節使之行。所經各邑。供饋守護禁雜人等節。各別申飭。咨文令槐院撰出。下送。何如。上曰。依爲之。出擧條上曰。受誓戒之日。二品以上。捧擧案云。此亦承旨不善擧行之致。其翌日。予始聞之。欲處分而未果矣。上曰。昨今年自朝家所減省。而給於戶曹者。殆近二萬結。且今番移屬宮人所供省減。以惠廳米價計之。則亦近萬餘兩。足可當江原道一年所納。然戶曹之儲蓄。比前別無所勝。何也。命善曰。自上所減省雖多。登極以後。大小事故連疊。經費浩煩而然矣。明年以後。必有財用之漸蓄者矣。上曰。宮人輩饌物大口。以錢代給事。似甚便好。或無爲弊於貢人之慮耶。允鈺曰。於貢人亦便矣。上曰。若罷原貢。則於貢人或爲弊。而此則爲兩便之道矣。允鈺曰。代給之錢。當自戶曹給之乎。上曰。自戶曹給之。可也。允鈺曰。今番使行時。藥房貿易及尙方貿易。當爲之。而戶曹餘儲之銀不多。或可取用於關西耶。命善曰。關西之銀。不可每爲取用矣。上曰。藥房貿易。雖不可永減。今番則權減。可也。樂性曰。藥材貿易。與他自別。似不可減矣。上曰。藥房文書。全不成說。不可無一番變通。以貿易言之。初不貿來。以樂局之材取納。雖減貿易。亦何妨耶。允鈺曰。尙方貿易中象毛。則戶曹有貢物名色。或可取用於貢人耶。上曰。此則與尙衣提調。相議爲之。可也。上曰。貂皮染色之匠有之耶。樂性曰。前有一名。而今則無之矣。上曰。自內衣襨所用。不可不染。故昨日招問書吏。則所對極駭然。卿亦聞之乎。樂性曰。未及聞之矣。上曰。事係本院。而書吏不告於提調。此亦卿不能檢飭之失也。樂性曰。此是小臣不能擧職之致。不勝惶恐矣。上曰。以針線婢事言之。全不解針線。衣襨之役。皆不成樣。實爲駭然矣。樂性曰。針線婢。自外邑新爲上來。則使其行首敎針線。而無善手矣。上曰。每推捉於外邑。而來卽頉下。故不能成樣。而徒貽外邑之弊。卿爲提調後。亦有頉下者乎。樂性曰。小臣待罪本院之後。亦有數名之以病頉下而收貢者矣。上曰。此後則勿爲頉下。已頉下者。還屬。可也。命善曰。旣有言端。敢此仰達矣。尙方針線婢。兩醫司醫女。初旣指名推捉。來卽以病許頉。假托身貢。無端閑遊。以此之故。代充相續。徒貽遠途之煩弊。全無使役之實效。事之無謂。莫此爲甚。令各該司堂上。一番相議。毋論內外司醫女工曹尙衣院針線婢。更爲釐正其額數。如有額外推捉之事。該堂隨現論責。該道亦勿擧行之意。出擧條申飭。何如。上曰。卿之所奏。甚爲得宜。卽令各該衙門提調。從便區處後草記。可也。出擧條允鈺曰。卽接內需司牒呈。以義烈宮金海蘆田定稅事。有判付矣。蘆田一結之地。十兩收稅。殊涉太過。此則非所可論。而本邑。亦有龍洞宮和寧翁主房折受蘆田。而每結稅納。爲三兩五錢云。同是宮土而俱在一邑。則其所納稅。宜無異同。一依兩宮例。每結定稅錢三兩五錢。而其中二兩三錢。則以出稅條。納于戶曹。其餘則自該宮次知收捧。似爲公私兩便之道。以此分付。何如。上曰。依爲之。出擧條尙喆曰。此慶尙監司李在簡狀啓也。備陳統營錢還爲民痼弊之狀。仍請以錢分給一款。嚴加防塞。以爲沿民支保之道事。請令廟堂稟旨。分付矣。曾於甲戌。因湖南釐正使李成中陳達。以湖南穀之船運有弊。兩湖所在該營耗條。作錢貿穀於嶺沿。使之充代。其後己丑統穀之在本道山邑者。以轉運之貽弊於民。作錢貿穀於沿邑事。又有定式矣。勿論兩湖與本道山邑。初令從市直作錢。從市直貿穀者。豈欲以錢分給於春間。以穀收捧於秋後乎。今此道臣所論如此。不可不査問該閫。一番釐正矣。上曰。大臣諸堂之意。何如。命善曰。統營此事。豈曰無弊。而防塞之後。又有窒礙之端。則亦甚難處。問于該閫。消詳稟處。似好矣。濟恭曰。湖南作錢。則必以高價爲捧。嶺沿換穀。則反以廉直作還。此所以爲利於統營。而貽弊於沿民也。朝家旣知爲民弊。則何可不嚴禁錢還之事乎。善復曰。臣未知統營事例。而嶺沿貿穀。蓋出於湖南穀船運之代。今若防塞嶺沿貿穀。則湖南穀。事當更爲船運。然後統營。似支過矣。華鎭曰。統營之以錢作穀。非但名色之不正。大爲嶺沿民弊。不可不一番釐正矣。國榮曰。道臣所陳。雖爲民弊。而統營支放之資。若非此則亦無以措手云。不可不更加消詳而處之也。臣意則大臣於朝堂。問議於曾經嶺伯及曾經統帥。爛加商量。然後更爲稟處。亦未晩矣。上曰。然則更加消詳。後日次對稟處。可也。出擧條允鈺曰。各殿各宮移屬加進排內人名色。尙存衣纏料饌之循例供上者。殆是尾閭之一端。當此經費苟簡之日。宜有變通之道。臣意則依今番癸酉加進排特敎除減之例。一竝減省。恐得宜矣。惶恐敢達。上曰。所奏出於省費之意。固當裁減。而許多供上。一朝革罷。不無擾亂之弊。貢人之狼狽。亦不可不顧。姑先就此加進排移屬等供上中。三種魚鹽名色。裁減。可也。出擧條尙喆曰。槐院分館上博士。削職之後。尙不擧行。事體誠極寒心。更加申飭。使之卽爲完圈。何如。上曰。依爲之。出擧條濟恭曰。日前大臣。以法府出牌無得經夜之意。出擧條申飭矣。固當依此遵行。而第奸民犯屠。不在於晝。必在於曉夜之間。別因禁牌之不得經夜。實有掣礙。行不得之端。故敢此。仰達矣。上曰。薄暮出禁。深夜收禁。則是豈經夜。出擧條上曰。巫女之禁。易致漸解。更加申飭。可也。濟恭曰。當各別嚴禁矣。上曰。臺臣出去臺廳。傳啓。可也。允鈺曰。承文院被燼處。當修改乎。上曰。修改後。使之移入。可也。上曰。明日殿講製述處所。以仁政殿爲之。出榻敎命退。諸臣以次退出。